Publication: Magyar Közlöny
Issue: MK-1998-14 (Year: 1998, Number: 14)
Era: 1990-2004
Section: (ABH 1992, 59, 67.). Az 1/1994. (I. 7.) AB határozat szerint
Paragraph Index: 607

(ABH 1992, 59, 67.). Az 1/1994. (I. 7.) AB határozat szerint „a feleket megillető rendelkezési jog azt jelenti, hogy a fél anyagi és eljárási jogaival szabadon rendelkezik, így mindenkinek szabadságában áll anyagi jogainak eljárási érvényesítése, a bíróság igénybevétele, peres vagy nem peres eljárás kezdeményezése is.” (ABH 1994, 29, 35.) A jelen ügyben azonban az alkotmányossági kérdés csak látszólag eljárásjogi. Valójában nem a perbeli önrendelkezésről, hanem a munkaviszony jogellenes megszüntetése esetére jogkövetkezményeket megállapító anyagi jogi szabályok egymáshoz való viszonyáról van szó. Ezek a rendelkezések mind a pernyertes munkavállaló, mind a jogsértésben elmarasztalt munkáltató számára választási lehetőségeket tartalmaznak. E választások különböző feltételeivel 1998/14. szám és más-más súlyú következményeivel a jogalkotó számos szempontot kívánt egyensúlyban tartani; különösen a jogsértést szankcionálni, de emellett a munkaviszony bizalmi jellegét és fenntartásának reális lehetőségét is tekintetbe venni. Ezért nem csupán az Mt. 100. § és a Kjt. 34. § jogkövetkezményekről rendelkező bekezdései olvasandók együtt, de együtt kell ezekkel szemlélni az egyes megoldások választása esetén alkalmazható további jogi lehetőségeket is [például az állásába visszahelyezést választó munkavállalónak való (rendkívüli) felmondást stb.]. Az Mt. és a Kjt. egyező tartalmú szabályai kétségkívül szerencsétlenül és nehézkesen fogalmazzák meg ezt a többszörös és kölcsönösen függő szabály-kivétel viszonyt, illetve azokat terhesebb és kedvezőbb következményekkel kiegyensúlyozni kívánó szankciórendszert. A pernyertes munkavállalónak két választása van. A (3) bekezdésekben meghatározott súlyos munkáltatói jogsértések eseteiben feltétlen joga van arra, hogy eredeti munkakörében továbbfoglalkoztassák; ekkor elmaradt illetménye és kártérítés is illeti [(1) bekezdések]. Minden esetben választhatja azonban azt is, hogy nem kéri továbbfoglalkoztatását — ekkor a fentieken kívül a végkielégítés kétszerese is jár neki [(4) bekezdések]. A pervesztes munkáltató e lehetőségek negatív lenyomataként szintén választhat az őt terhelő szankciók között: ha jogsértése nem ütközött a (3) bekezdésekben meghatározott alapvető munkajogi elvekbe, választhat a továbbfoglalkoztatás, illetve annak elutasítása között, az utóbbi esetre a kétszeres végkielégítés terhével. Látható, a (3) bekezdésekben meghatározott súlyos jogsértések az a vízválasztó, amely eldönti, a jogalkotó melyik félnek biztosít kizárólagosan választást; viszont ezt a másik oldalon megfelelő kedvezményekkel igyekszik ellensúlyozni. Másutt is van arra példa az anyagi jogban, hogy a jogsértő fél választhat a jogkövetkezmények között. A méltányosság kivételes eseteitől eltekintve, ahol csakis a bíróság egyedi mérlegelése a döntő [pl. Ptk. 339. § (2) bekezdés], rendszerint maga az illető rendelkezés írja elő a kötelezett választásának a jogosult érdekeivel való objektív összeegyeztethetősége követelményét. Így van ez például a szavatosságnál. Noha az alapszabály az, hogy a jogosult választhat a kijavítás vagy az árleszállítás között, — ha ez a jogosult érdekeinek sérelme nélkül lehetséges, a kötelezett a kijavítás vagy árleszállítás helyett a dolgot kicserélheti [Ptk. 306. § (6)].

Source: https://magyarkozlony.hu/hivatalos-lapok/45953307aac2a12cf2b8b3b9730082bfb1500540/dokumentumok/c738410ee23c6a51c2c25cb1979be48422a16d0e/letoltes